Title: ประกาศเจ้าพนักงานควบคุมการแลกเปลี่ยนเงิน เรื่อง หลักเกณฑ์และวิธีปฏิบัติเกี่ยวกับการประกอบธุรกิจเป็นบริษัทรับอนุญาต (ฉบับที่ 2)

ประกาศเจ้าพนักงานควบคุมการแลกเปลี่ยนเงิน
เรื่อง
หลักเกณฑ์และวิธีปฏิบัติเกี่ยวกับการประกอบธุรกิจเป็นบริษัทรับอนุญาต
(ฉบับที่
๒)[๑]

อาศัยอำนาจตามความในข้อ
๕ แห่งประกาศกระทรวงการคลัง เรื่อง คำสั่งรัฐมนตรีให้ไว้แก่บริษัทรับอนุญาต
ลงวันที่ ๓ ตุลาคม ๒๕๔๘ เจ้าพนักงานออกประกาศไว้ดังต่อไปนี้

ข้อ
๑  ให้ยกเลิกความใน (๓) และ (๔)
ของข้อ ๘ แห่งประกาศเจ้าพนักงานควบคุมการแลกเปลี่ยนเงิน เรื่อง
หลักเกณฑ์และวิธีปฏิบัติเกี่ยวกับการประกอบธุรกิจเป็นบริษัทรับอนุญาต ลงวันที่ ๗
ตุลาคม ๒๕๔๘ และให้ใช้ความต่อไปนี้แทน
(๓) การรับซื้อหรือขายเช็คเดินทาง หรือจ่ายเงินตราให้แก่ผู้ถือบัตรเครดิตต่างประเทศทุกครั้ง
บริษัทรับอนุญาตต้องจัดให้มีหลักฐานแสดงการซื้อ ขาย หรือการจ่ายเงินตรา
โดยมีรายละเอียดดังนี้
(ก) วันที่ซื้อหรือขาย
(ข) ชื่อ นามสกุล และที่อยู่ของลูกค้า
(ค) ชนิด จำนวน และสกุลเงินตราต่างประเทศ
(ง) อัตราแลกเปลี่ยนที่ซื้อหรือขาย
(จ) ยอดรวมเงินบาท
(ฉ) เลขหมายลำดับของหลักฐาน
(ช) เลขที่หนังสือเดินทาง หรือเอกสารการเดินทางอื่น
(เฉพาะกรณีขายเช็คเดินทางให้ลูกค้า)
ให้บริษัทรับอนุญาตมอบหลักฐานแสดงการซื้อหรือขายเช็คเดินทาง
หรือการจ่ายเงินตราดังกล่าวให้แก่ลูกค้า และจัดให้มีสำเนาเก็บไว้ที่สำนักงานของตน
โดยเก็บรักษาไว้ไม่น้อยกว่า ๕ ปี เพื่อให้เจ้าพนักงานสามารถตรวจสอบได้เมื่อต้องการ
(๔) บริษัทรับอนุญาตต้องจัดให้มีสมุดบัญชี
และดูแลให้มีการบันทึกรายการเกี่ยวกับการซื้อหรือขายเช็คเดินทาง
หรือการจ่ายเงินตราให้แก่ผู้ถือบัตรเครดิตต่างประเทศทุกชนิด ทุกสกุล ให้เรียบร้อย
ถูกต้องและทันเวลา รวมทั้งต้องมีผู้ตรวจสอบบัญชีที่เชื่อถือได้ตรวจสอบเป็นประจำอย่างน้อยปีละ
๑ ครั้ง
สมุดบัญชีที่กล่าวในวรรคแรก
จะต้องเก็บรักษาไว้ไม่น้อยกว่า ๕ ปี เพื่อให้เจ้าพนักงานสามารถตรวจสอบได้เมื่อต้องการ

ข้อ
๒ 
ประกาศฉบับนี้ให้ใช้บังคับตั้งแต่วันที่ ๑ สิงหาคม พ.ศ. ๒๕๔๙ เป็นต้นไป

ประกาศ
ณ วันที่ ๑ สิงหาคม พ.ศ. ๒๕๔๙
นิตยา  พิบูลย์รัตนกิจ
เจ้าพนักงานควบคุมการแลกเปลี่ยนเงิน

พัชรินทร์/จัดทำ
๒๙ กันยายน ๒๕๔๙

โชติกานต์/ปรับปรุง
๒๗ มิถุนายน ๒๕๖๑

[๑] ราชกิจจานุเบกษา
เล่ม ๑๒๓/ตอนพิเศษ ๙๘ ง/หน้า ๓๗/๒๒ กันยายน ๒๕๔๙